1987D0593 — DA — 30.11.1987 — 000.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS AFGØRELSE

af 30. november 1987

om accept på Fællesskabets vegne af tillæg E.5 til Den Internationale Konvention om Forenkling og Harmonisering af Regler om Toldbehandling

(687/593/EØF)

RÅDET FOR DE EUROPÆISKE FÆLLESSKABER HAR — ▼M1 under henvisning til Traktaten om Oprettelse af Det Europæiske Økonomiske Fællesskab, særlig artikel 113, ▼B under henvisning til forslag fra Kommissionen, under henvisning til udtalelse fra Europa-Parlamentet ( 1 ), og ud fra følgende betragtninger: ud fra følgende betragtninger: I henhold til afgørelse 75/199/EØF ( 2 ) har Fællesskabet indgået Den Internationale Konvention om Forenkling og Harmonisering af Regler om Toldbehandling; accept af tillæggene til nævnte konvention bidrager effektivt til lettelser i og udviklingen af international handel; tillæg E.5 vedrørende midlertidig indførsel og genudførsel i uændret stand kan accepteres af Fællesskabet; i forbindelse med accepten bør der dog fremsættes visse forbehold for at tage hensyn til toldunionens særlige behov og til den nuværende situation vedrørende harmonisering af toldlovgivningen — TRUFFET FØLGENDE AFGØRELSE:

Artikel 1

Tillæg E.5 til Den Internationale Konvention om Forenkling og Harmonisering af Regler om Toldbehandling vedrørende midlertidig indførsel og genudførsel i uændret stand accepteres på Fællesskabets vegne med et generelt forbehold og med forbehold for så vidt angår standardregel 14 og 23 samt anbefalet fremgangsmåde 33, 37 og 38.

Teksten til tillægget og forbeholdene er knyttet som bilag til denne afgørelse.

Artikel 2

Formanden for Rådet udpeger den person, der er beføjet til at meddele Toldsamarbejdsrådets generalsekretær Fællesskabets accept af det i artikel 1 nævnte tillæg med de anførte forbehold.

BILAG

TILLÆG E5

TILLÆG VEDRØRENDE MIDLERTIDIG INDFØRSEL OG GENUDFØRSEL I UÆNDRET STAND

INDLEDNING

Mange hensyn af økonomisk, social eller kulturel art kan få staterne til at begunstige midlertidig indførsel af varer.

Når varerne kun forbliver temporært i en stats toldområde, synes det endvidere som regel ikke berettiget at foretage en endelig opkrævning af den told og de afgifter ved indførsel, som gælder herfor, da der ved denne metode ville blive opkrævet told og afgifter ved indførsel af en vare lige så mange gange som den blev indført midlertidigt i forskellige lande.

Af disse årsager indeholder den nationale lovgivning i de fleste stater bestemmelser, hvorved der gives suspension for told og afgifter ved indførsel for visse kategorier af varer, der indføres midlertidigt.

Den toldprocedure, ifølge hvilken der gives suspension for told og afgifter ved indførsel af varer, der indføres til et fastsat formål og er bestemt til genudførsel i uændret stand, benævnes midlertidig indførsel.

Midlertidig indførsel indebærer generelt fuldstændig suspension af told og afgifter ved indførsel. I visse særlige tilfælde, f.eks. når varerne benyttes til formål såsom produktion, udførsel af arbejder eller intern transport, kan denne suspension dog være delvis.

Dette tillæg finder ikke anvendelse på genstande, der indføres midlertidigt af rejsende og er bestemt til deres private brug, eller på transportmidler til privat brug.

DEFINITIONER

I dette tillæg forstås ved:

a) »midlertidig indførsel« den toldprocedure, under hvilken visse varer kan indføres til et toldområde mod fritagelse for told og afgifter, såfremt de er bestemt til genudførsel inden for en bestemt frist uden at have gennemgået en ændring, med undtagelse af den normale værdiforringelse af varer som følge af, at de har været i brug;

b) »told og afgifter ved indførsel« told og alle andre afgifter, skatter, gebyrer eller andre beløb, der opkræves ved eller i forbindelse med indførsel af varer, men ikke sådanne gebyrer og beløb, hvis størrelse nogenlunde svarer til omkostningerne i forbindelse med de ydede tjenester;

c) »toldkontrol« foranstaltninger, der træffes til sikring af overholdelse af de love og bestemmelser, som det påhviler toldmyndighederne at håndhæve;

d) »sikkerhedsstillelse« det forhold, at toldmyndighederne får tilstrækkelig sikkerhed for, at en forpligtelse over for disse vil blive opfyldt; sikkerhedsstillelsen er »samlet«, såfremt den sikrer opfyldelsen af samtlige forpligtelser, der opstår ved flere ekspeditioner;

e) »person« såvel fysiske som juridiske personer, medmindre andet fremgår af sammenhængen.

PRINCIP

1. Standardregel

Midlertidig indførsel finder sted i overensstemmelse med bestemmelserne i dette tillæg.

ANVENDELSESOMRÅDE

2. Standardregel

I den nationale lovgivning opregnes de tilfælde, i hvilke midlertidig indførsel kan tillades, og fastsættes betingelserne for adgang til denne procedure.

3. Standardregel

Der indrømmes fuldstændig suspension for told og afgifter ved indførsel for varer, der indføres midlertidigt. Dog kan suspensionen af told og afgifter ved indførsel være delvis i de tilfælde, der omhandles i anbefalet fremgangsmåde 38.

4. Standardregel

Adgangen til midlertidig indførsel er ikke forbeholdt varer, som indføres direkte fra udlandet, men indrømmes ligeledes for varer, der forsendes som toldgods eller fraføres et toldoplag, en frihavn eller en frizone.

5. Anbefalet fremgangsmåde

Der skal indrømmes midlertidig indførsel, uanset hvilket land varerne har oprindelse i, kommer fra eller er bestemt til.

MIDLERTIDIG INDFØRSEL

a) Formaliteter, der skal opfyldes inden midlertidig indførsel

6. Standardregel

I den nationale lovgivning opregnes de tilfælde, i hvilke midlertidig indførsel er betinget af en forudgående tilladelse, og anføres, hvilke myndigheder der er bemyndiget til at udstede denne tilladelse.

7. Anbefalet fremgangsmåde

De tilfælde, i hvilke midlertidig indførsel gøres betinget af en forudgående tilladelse, bør være så få som muligt.

b) Angivelse af midlertidig indførsel

8. Standardregel

I den nationale lovgivning fastlægges det, på hvilke betingelser varer, som er bestemt til midlertidig indførsel, skal fremvises på det kompetente toldsted og gøres til genstand for en vareangivelse.

9. Anbefalet fremgangsmåde

De nationale blanketter, som anvendes ved midlertidig indførsel, bør harmoniseres med de blanketter, som anvendes ved angivelse til frit forbrug.

c) Sikkerhedsstillelse

10. Standardregel

Det fastsættes ved national lovgivning eller af toldmyndighederne i overensstemmelse med den nationale lovgivning, hvorledes der skal stilles sikkerhed ved midlertidig indførsel.

11. Anbefalet fremgangsmåde

Valget mellem de godkendte former for sikkerhed bør overlades til klarereren.

12. Standardregel

Toldmyndighederne fastsætter i overensstemmelse med den nationale lovgivning størrelsen af den sikkerhed, der skal stilles ved midlertidig indførsel.

13. Anbefalet fremgangsmåde

Størrelsen af den sikkerhed, der skal stilles ved den midlertidige indførsel af varer, bør ikke overstige størrelsen af den told og de afgifter ved indførsel, som er suspenderet.

Bemærkning

Denne anbefalede fremgangsmåde er ikke til hinder for, at størrelsen af den sikkerhed, der skal stilles, beregnes på grundlag af en enhedssats, såfremt varerne henhører under et større antal toldpositioner.

14. Standardregel

Det tillades personer, som regelmæssigt foretager midlertidig indførsel ved et eller flere toldsteder inden for det samme toldområde, at stille en samlet sikkerhed.

15. Anbefalet fremgangsmåde

Toldmyndighederne bør undlade at forlange sikkerhedsstillelse i de tilfælde, hvor de er forvisset om, at inddrivelsen af de eventuelt forfaldne beløb vil kunne sikres på anden måde.

d) ATA-carneter

16. Anbefalet fremgangsmåde

De kontraherende parter bør undersøge muligheden for at tiltræde toldkonventionen vedrørende ATA-carnet for midlertidig indførsel af varer, indgået i Bruxelles, den 6. december 1961, og derefter acceptere ATA-carneter i stedet for nationale tolddokumenter og som garanti for told og afgifter ved indførsel af varer, for hvilke der indrømmes midlertidig indførsel med fuldstændig suspension af told og afgifter ved indførsel.

e) Undersøgelse af varerne

17. Anbefalet fremgangsmåde

På importørens anmodning og af grunde, som toldmyndighederne finder gyldige, bør disse i så stort omfang som muligt tillade, at varer, der indføres midlertidigt, undersøges i den berørte persons lokaler, idet omkostningerne i forbindelse hermed bæres af importøren.

f) Foranstaltninger til identificering

18. Anbefalet fremgangsmåde

Til identificering af varer, der midlertidigt indføres, bør toldmyndighederne kun påsætte toldmærker (forsegling, mærkning, perforering osv.), hvis denne identificering let kan foretages ved hjælp af udenlandske forseglinger, mærker, numre eller andre oplysninger, som sidder fast på varerne, eller ved hjælp af varebeskrivelser eller udtagning af prøver.

VARERNES TILSTEDEVÆRELSE I TOLDOMRÅDET

19. Standardregel

Fristen for midlertidig indførsel fastsættes for hver kategori af tilfælde under hensyntagen til den tid, der er nødvendig for den midlertidige indførsel, og eventuelt indtil den maksimumsgrænse, der måtte være fastsat i den nationale lovgivning.

20. Anbefalet fremgangsmåde

På den berørte persons anmodning og af grunde, som toldmyndighederne finder gyldige, bør disse forlænge den oprindeligt fastsatte frist.

AFSLUTNING AF DEN MIDLERTIDIGE INDFØRSEL

21. Standardregel

I den nationale lovgivning fastsættes det, på hvilke betingelser varer, som indføres midlertidigt, skal fremvises på det kompetente toldsted og gøres til genstand for en vareangivelse.

a) Genudførsel

22. Standardregel

Varer, der indføres midlertidigt, skal kunne genudføres i en eller flere forsendelser.

23. Standardregel

Den midlertidige indførsel bør anses for afsluttet, når varerne anbringes i frihavne eller frizoner.

24. Standardregel

Varer, der indføres midlertidigt, bør kunne genudføres via et andet toldsted end det toldsted, hvor varerne blev indført.

25. Anbefalet fremgangsmåde

På eksportørens anmodning og af grunde, som toldmyndigheder finder gyldige, bør disse i så stort omfang som muligt tillade, at varer, der skal genudføres, undersøges i den berørte persons lokaler, idet omkostningerne i forbindelse hermed bæres af eksportøren.

b) Andre afslutningsmåder

26. Standardregel

Den midlertidige indførsel bør anses for afsluttet ved varernes overgang til frit forbrug, såfremt de opfylder de betingelser og formaliteter, som er fastsat herfor.

27. Standardregel

I den nationale lovgivning fastsættes det tidspunkt, der skal tages i betragtning ved bestemmelsen af værdien og mængden af de varer, der angives til frit forbrug, samt den told og de afgifter, der skal pålægges.

28. Anbefalet fremgangsmåde

Den midlertidige indførsel bør anses for afsluttet ved varernes oplæggelse på toldoplag med henblik på senere udførsel eller med ethvert andet godkendt anvendelsesformål.

29. Anbefalet fremgangsmåde

Den midlertidige indførsel bør anses for afsluttet ved varernes henførsel under forsendelsesproceduren med henblik på senere udførsel.

30. Standardregel

Den midlertidige indførsel bør anses for afsluttet, såfremt varerne på den berørte persons anmodning og i henhold til toldmyndighedernes afgørelse afstås til statskassen eller under toldkontrol tilintetgøres eller behandles på en sådan måde, at de mister enhver handelsværdi. Denne afståelse eller tilintetgørelse må ikke medføre udgifter for statskassen.

Eventuelt skrot og affald som følge af tilintetgørelse pålægges, såfremt det bringes i frit forbrug, den told og de afgifter, som ville gælde for dette skrot og affald, hvis det blev indført i denne tilstand.

31. Standardregel

Midlertidigt indførte varer, der tilintetgøres eller er gået uigenkaldeligt tabt som følge af ulykke eller force majeure, pålægges ikke told og afgifter på betingelse af, at denne tilintetgørelse eller dette tab godtgøres tilfredsstillende over for toldmyndighederne.

Eventuelt skrot og affald som følge af tilintetgørelse, pålægges, såfremt det bringes i frit forbrug, den told og de afgifter, som ville gælde for dette skrot og affald, hvis det blev indført i denne tilstand.

Bemærkning

I tilfælde af delvis suspension af told og afgifter ved indførsel gælder standardregel 30 og 31 på betingelse af betaling af den del af tolden og afgifterne ved indførsel, som var forfaldne på det tidspunkt, hvor varerne blev afstået, tilintetgjort eller gik tabt.

FRIGIVELSE AF SIKKERHEDSSTILLELSE

32. Standardregel

Frigivelsen af den sikkerhed, der eventuelt er stillet, sker hurtigst muligt efter den fuldstændige afslutning af den midlertidige indførsel.

33. Anbefalet fremgangsmåde

Såfremt sikkerheden stilles i form af deponering af kontanter, bør denne sikkerhed kunne tilbagebetales af udgangstoldstedet, selv om dette toldsted er et andet end det toldsted, hvor varerne blev indført.

OPLYSNINGER VEDRØRENDE MIDLERTIDIG INDFØRSEL

34. Standardregel

Toldmyndighederne drager omsorg for, at alle interesserede uden vanskeligheder kan få alle relevante oplysninger om midlertidig indførsel.

TILFÆLDE, HVOR DER INDRØMMES MIDLERTIDIG INDFØRSEL

a) Midlertidig indførsel med fuldstændig suspension af told og afgifter ved indførsel

35. Anbefalet fremgangsmåde

Der bør indrømmes midlertidig indførsel for følgende varer:

1. »Emballage« omhandlet i artikel 2 i toldkonvention om midlertidig indførsel af emballage (Bruxelles, 6. oktober 1960).

2. »Varer til forevisning eller benyttelse på udstillinger, messer, kongresser eller lignende arrangementer« omhandlet i artikel 2, stk. 1, i toldkonvention om lettelser ved indførsel af varer til forevisning eller benyttelse på udstillinger, messer, kongresser eller lignende arrangementer (Bruxelles, 8. juni 1961).

3. »Fagligt udstyr« omhandlet i bilag A til C i toldkonvention vedrørende midlertidig indførsel af fagligt udstyr (Bruxelles, 8. juni 1961).

4. »Velfærdsmateriel for søfarende« omhandlet i artikel 1, litra a), i toldkonvention om velfærdsmateriel for søfarende (Bruxelles, 1. december 1964).

5. »Videnskabeligt udstyr« omhandlet i artikel 1, litra a), i toldkonvention om midlertidig indførsel af videnskabeligt udstyr (Bruxelles, 11. juni 1968).

6. »Pædagogisk materiale« omhandlet i artikel 1, litra a), i toldkonvention om midlertidig indførsel af pædagogisk materiale (Bruxelles, 8. juni 1970).

7. »Vareprøver« og »reklamefilm« omhandlet i artikel III og V i den internationale konvention om lettelser for indførslen af vareprøver og reklamemateriale (Genève, 7. november 1952).

8. »Turistreklamemateriale« omhandlet i artikel 3 i tillægsprotokol til konvention om toldlettelser for turisttrafik angående indførsel af turistreklametryksager og materiale (New York, 4. juni 1954).

9. »Containere« omhandlet i artikel 1, litra c), i toldkonvention om containere (Genève, 2. december 1972).

10. »Lastpaller« omhandlet i artikel 1 i den europæiske konvention angående toldbehandling af lastpaller, der bruges i international transport (Genève, 9. december 1960).

11. »Erhvervskøretøjer benyttet til vejfærdsel« omhandlet i artikel 1 i toldkonvention om midlertidig indførsel af erhvervskøretøjer benyttet til vejfærdsel (Genève, 18. maj 1956).

De kontraherende parter opfordres til at tiltræde de ovennævnte internationale instrumenter.

36. Anbefalet fremgangsmåde

Toldmyndighederne bør undlade at kræve en skriftlig angivelse og sikkerhedsstillelse i de tilfælde af midlertidig indførsel, der er omhandlet i stk. 1, 9, 10 og 11 i anbefalet fremgangsmåde 35.

37. Anbefalet fremgangsmåde

Der bør indrømmes midlertidig indførsel for følgende varer, medmindre de indføres mod definitiv fritagelse i overensstemmelse med den nationale lovgivning:

1. Brugt bohave, der tilhører en person, der etablerer sig midlertidigt i indførselslandet.

2. Genstande (herunder køretøjer), som er af en sådan art, at de kun kan anvendes til at gøre reklame for en bestemt artikel eller for et fastlagt formål.

3. Databærere til benyttelse ved automatisk databehandling.

4. Tegninger, projekter og modeller, som skal benyttes til fremstilling af varer.

5. Matricer, klicheer og lignende reproduktionsmateriale, der sendes til låns eller til leje, og som skal benyttes til trykning af graveringer, billeder og lignende i tidsskrifter eller bøger.

6. Matricer, klicheer, forme og lignende genstande, der sendes til låns eller til leje, og som skal benyttes til fremstilling af genstande, der vil blive leveret til udlandet.

7. Instrumenter, apparater og maskiner, der skal prøves eller kontrolleres.

8. Instrumenter, apparater og maskiner, som i afventning af levering eller reparation af lignende varer gratis stilles til rådighed for en kunde enten af leverandøren eller af reparatøren.

9. Kostumer og scenerekvisitter, der sendes til låns eller til leje til teatergrupper eller teatre.

10. Varer, hvis emballage skal udskiftes, inden de leveres til udlandet.

11. Varer, såsom beklædningsgenstande, smykker, tæpper og juvelervarer, som sendes med henblik på muligt salg til personer, som ikke handler med lignende varer.

12. Dyr, sportsartikler og andre genstande, der tilhører en person etableret i udlandet og er bestemt til at blive benyttet af denne person ved sportskonkurrencer eller -demonstrationer.

13. Kunstværker, samlerobjekter og antikviteter, der er bestemt til at blive fremvist på udstillinger, herunder udstillinger organiseret af kunstnerne selv.

14. Bøger, der sendes til låns til personer etableret i indførselslandet.

15. Fotografier, lysbilleder og film, der er bestemt til at blive forevist ved en udstilling eller en konkurrence for fotografer eller filmskabere.

16. Trækdyr og materiel bestemt til dyrkning af arealer beliggende ved grænsen af personer etableret i udlandet.

17. Dyr, der græsser på arealer beliggende ved grænsen og holdes af personer etableret i udlandet.

18. Heste og andre dyr, som indføres for at blive skoet eller vejet, eller for at blive plejet eller gennemgå anden dyrlægebehandling.

19. Specialudstyr, som transporteres ad søvejen og anvendes på land i anløbshavnene med henblik på ladning, losning eller håndtering af lasten.

b) Midlertidig indførsel med delvis suspension af told og afgifter ved indførslen

38. Anbefalet fremgangsmåde

Der bør for andre varer end dem, der er omhandlet i anbefalet fremgangsmåde 35 og 37, og som midlertidigt skal anvendes til formål, såsom produktion, udførelse af arbejder eller intern transport, indrømmes midlertidig indførsel med delvis suspension af told og afgifter ved indførsel.

Bemærkning

Med henblik på beregning af de afgifter, der eventuelt finder anvendelse på sådanne varer, kan det i den nationale lovgivning fastsættes, at der tages hensyn til, hvor længe varerne er forblevet i toldområdet, til den værdiforringelse, der følger af varernes anvendelse, eller til den pris, der betales for leje af de pågældende varer.

( 1 ) EFT nr. C 318 af 30. 11. 1987.

( 2 ) EFT nr. L 100 af 21. 4. 1975, s. 1.